title: 2009/127/CE: Decizia Consiliului din 18 decembrie 2008 privind încheierea Acordului de cooperare între Comunitatea Europeană și statele membre ale acesteia, pe de o parte, și Confederația Elvețiană, pe de altă parte, referitor la combaterea fraudei și a oricăror altor activități ilegale care aduc atingere intereselor financiare ale acestora

text:
               17.2.2009

               RO

               Jurnalul Oficial al Uniunii Europene

               L 46/6

         DECIZIA CONSILIULUI
   din 18 decembrie 2008
   privind încheierea Acordului de cooperare între Comunitatea Europeană și statele membre ale acesteia, pe de o parte, și Confederația Elvețiană, pe de altă parte, referitor la combaterea fraudei și a oricăror altor activități ilegale care aduc atingere intereselor financiare ale acestora
   (2009/127/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 280 coroborat cu articolul 300 alineatul (2) primul paragraf prima teză și cu articolul 300 alineatul (3) primul paragraf,
   având în vedere propunerea Comisiei,
   având în vedere avizul Parlamentului European (1),
   întrucât:

               (1)

               La 14 decembrie 2000, Consiliul a autorizat Comisia să negocieze cu Confederația Elvețiană un acord referitor la combaterea fraudei și a oricăror altor activități ilegale care aduc atingere intereselor financiare ale Comunității și ale statelor membre ale acesteia, inclusiv în ceea ce privește taxa pe valoarea adăugată și accizele.

               (2)

               În conformitate cu Decizia Consiliului din 26 octombrie 2004 privind semnarea, în numele Comunității Europene, a Acordului de cooperare între Comunitatea Europeană și statele membre ale acesteia, pe de o parte, și Confederația Elvețiană, pe de altă parte, referitor la combaterea fraudei și a oricăror altor activități ilegale care aduc atingere intereselor financiare ale acestora și sub rezerva încheierii sale la o dată ulterioară, acordul a fost semnat, în numele Comunității Europene, la 26 octombrie 2004.

               (3)

               Acordul instituie un comitet mixt cu putere de decizie în anumite domenii și, prin urmare, se impune să se precizeze cine reprezintă Comunitatea în cadrul acestui comitet.

               (4)

               Acordul ar trebui aprobat,

         DECIDE:
   Articolul 1
   Prin prezenta decizie se aprobă, în numele Comunității, Acordul de cooperare între Comunitatea Europeană și statele membre ale acesteia, pe de o parte, și Confederația Elvețiană, pe de altă parte, referitor la combaterea fraudei și a oricăror altor activități ilegale care afectează interesele financiare ale acestora (denumit în continuare „acordul”), precum și actul final la acesta.
   Textul acordului și al actului final se atașează la prezenta decizie (2).
   Articolul 2
   În ceea ce privește chestiunile care intră în competența sa exclusivă, Comunitatea este reprezentată de către Comisie în cadrul comitetul mixt instituit în temeiul articolului 39 din acord.
   Poziția care urmează să fie adoptată de către Comunitate în privința deciziilor sau a recomandărilor comitetului mixt, în cadrul punerii în aplicare a acordului, se stabilește de către Consiliu, hotărând cu majoritate calificată, la propunerea Comisiei. Consiliul hotărăște cu unanimitate în cazul în care poziția privește un domeniul pentru care unanimitatea este necesară pentru adoptarea de norme interne.
   Articolul 3
   Președintele Consiliului procedează, în numele Comunității Europene, la notificarea prevăzută la articolul 44 alineatul (2) din acord (3).
   Președintele Consiliului notifică o declarație a Comunității Europene potrivit căreia, până la intrarea în vigoare a acordului, Comunitatea recunoaște dispozițiile acordului ca fiind obligatorii, în limitele competenței sale, în ceea ce privește relațiile cu oricare altă parte contractantă care a făcut o declarație similară, în temeiul articolului 44 alineatul (3) din acord (4).
   Articolul 4
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 18 decembrie 2008.

            Pentru Consiliu

            Președintele

         M. BARNIER

      (1)  JO C 304 E, 1.12.2005, p. 106.

      (2)  A se vedea pagina 8 din prezentul Jurnal Oficial.

      (3)  Data intrării în vigoare a acordului va fi publicată în Jurnalul Oficial al Uniunii Europene de Secretariatul General al Consiliului.

      (4)  Data punerii în aplicare a acordului dintre Comunitate și Elveția, în temeiul articolului 44 alineatul (3) din acord, va fi publicată în Jurnalul Oficial al Uniunii Europene de Secretariatul General al Consiliului.
   ACT FINAL
   Plenipotențiarii
   REGATULUI BELGIEI,
   REPUBLICII CEHE,
   REGATULUI DANEMARCEI,
   REPUBLICII FEDERALE GERMANIA,
   REPUBLICII ESTONIA,
   REPUBLICII ELENE,
   REGATULUI SPANIEI,
   REPUBLICII FRANCEZE,
   IRLANDEI,
   REPUBLICII ITALIENE,
   REPUBLICII CIPRU,
   REPUBLICII LETONIA,
   REPUBLICII LITUANIA,
   MARELUI DUCAT DE LUXEMBURG,
   REPUBLICII UNGARE,
   REPUBLICII MALTA,
   REGATULUI ȚĂRILOR DE JOS,
   REPUBLICII AUSTRIA,
   REPUBLICII POLONE,
   REPUBLICII PORTUGHEZE,
   REPUBLICII SLOVENIA,
   REPUBLICII SLOVACE,
   REPUBLICII FINLANDA,
   REGATULUI SUEDIEI,
   REGATULUI UNIT AL MARII BRITANII ȘI IRLANDEI DE NORD,
   COMUNITĂȚII EUROPENE,
   pe de o parte, și ai
   CONFEDERAȚIEI ELVEȚIENE,
   pe de altă parte,
   reuniți la 26 octombrie 2004 pentru semnarea Acordului de cooperare între Comunitatea Europeană și statele sale membre, pe de o parte, și Confederația Elvețiană, pe de altă parte, în vederea combaterii fraudei și a oricăror alte activități ilegale desfășurate în detrimentul intereselor financiare ale acestora, au adoptat declarațiile comune enumerate mai jos și anexate la prezentul act final:

               1.

               Declarație comună privind spălarea banilor;

               2.

               Declarație comună privind cooperarea Confederației Elvețiene cu Eurojust și, în cazul în care este posibil, cu Rețeaua Judiciară Europeană.

         Plenipotențiarii Uniunii Europene și ai statelor membre ale acesteia și plenipotențiarii Confederației Elvețiene au adoptat, de asemenea, procesul-verbal convenit al negocierilor, anexat la prezentul act final. Procesul-verbal convenit are caracter obligatoriu.
   DECLARAȚIE COMUNĂ PRIVIND SPĂLAREA BANILOR
   Părțile contractante convin ca articolul 2 alineatul (3) din Acordul de cooperare privind combaterea spălării banilor să includă în categoria actelor preparatorii pe cele care constituie fraudă fiscală sau contrabandă calificată în conformitate cu dreptul elvețian. Informațiile primite în urma unei cereri referitoare la spălarea banilor pot fi utilizate în cadrul procedurilor privind spălarea banilor, cu excepția procedurilor desfășurate împotriva elvețienilor, în cazul în care toate acțiunile relevante ale infracțiunii respective au fost comise doar în interiorul Elveției.
   DECLARAȚIE COMUNĂ PRIVIND COOPERAREA CONFEDERAȚIEI ELVEȚIENE CU EUROJUST ȘI, ÎN CAZUL ÎN CARE ESTE POSIBIL, CU REȚEAU JUDICIARĂ EUROPEANĂ
   Părțile contractante iau notă de dorința Confederației Elvețiene de a studia posibilitatea unei cooperări în cadrul activității Eurojust și, dacă este posibil, a Rețelei Judiciare Europene.
   PROCES-VERBAL CONVENIT AL NEGOCIERILOR PRIVIND ACORDUL DE COOPERARE ÎNTRE COMUNITATEA EUROPEANĂ ȘI STATELE SALE MEMBRE, PE DE O PARTE, ȘI CONFEDERAȚIA ELVEȚIANĂ, PE DE ALTĂ PARTE, ÎN VEDEREA COMBATERII FRAUDEI ȘI A ORICĂREI ALTE ACTIVITĂȚI ILEGALE DESFĂȘURATE ÎN DETRIMENTUL INTERESELOR FINANCIARE ALE ACESTORA
   Părțile contractante convin după cum urmează:
   Referitor la articolul 2 alineatul (1) litera (a)
   Expresia „fraudă și orice altă activitate ilegală” include contrabanda, corupția și spălarea produselor rezultate din activitățile acoperite de prezentul acord, sub rezerva articolului 2 alineatul (3).
   Expresia „comerțul cu bunuri care contravine legislației vamale și agricole” trebuie înțeleasă independent de trecerea (punct de plecare, destinație, tranzit) sau nu a bunurilor pe teritoriul celeilalte părți contractante.
   Expresia „comerțul care contravine legislației fiscale aplicabile taxei pe valoarea adăugată, impozitelor speciale pe consum și accizelor ” trebuie înțeleasă independent de trecerea (punct de plecare, destinație, tranzit) sau nu a bunurilor pe teritoriul celeilalte părți contractante.
   Referitor la articolul 15 alineatul (2)
   Termenul „mijloacele de anchetă” include interogarea persoanelor, percheziționarea spațiilor și a mijloacelor de transport, copierea documentelor, solicitarea de informații și punerea sub sechestru a obiectelor, a documentelor și a articolelor de valoare.
   Referitor la articolul 16 alineatul (2) paragraful al doilea
   Din acest paragraf se înțelege, de asemenea, că cei prezenți pot fi autorizați, în special, să pună întrebări și să propună măsuri de anchetă.
   Referitor la articolul 25 alineatul (2)
   Noțiunea de acorduri multilaterale între părțile contractante include, în special, de la intrarea sa în vigoare, Acordul dintre Uniunea Europeană, Comunitatea Europeană și Confederația Elvețiană cu privire la asocierea Confederației Elvețiene la punerea în aplicare, respectarea și dezvoltarea acquis-ului Schengen.
   Referitor la articolul 35 alineatul (1)
   „Cererea de asistență judiciară reciprocă” se referă, de asemenea, la transmiterea de informații și probe către autoritatea părții contractante solicitante.
   Referitor la articolul 43
   Comisia Europeană trimite, până cel târziu la data semnării prezentului acord, o listă indicativă a teritoriilor în care se aplică prezentul acord.
    ---documentbreak---

               17.2.2009

               RO

               Jurnalul Oficial al Uniunii Europene

               L 46/8

         TRADUCERE
   ACORD DE COOPERARE
   între Comunitatea Europeană și statele sale membre, pe de o parte, și Confederația Elvețiană, pe de altă parte, în vederea combaterii fraudei și a oricărei alte activități ilegale desfășurate în detrimentul intereselor financiare ale acestora
   COMUNITATEA EUROPEANĂ,
   REGATUL BELGIEI,
   REPUBLICA CEHĂ,
   REGATUL DANEMARCEI,
   REPUBLICA FEDERALĂ GERMANIA,
   REPUBLICA ESTONIA,
   REPUBLICA ELENĂ,
   REGATUL SPANIEI,
   REPUBLICA FRANCEZĂ,
   IRLANDA,
   REPUBLICA ITALIANĂ,
   REPUBLICA CIPRU,
   REPUBLICA LETONIA,
   REPUBLICA LITUANIA,
   MARELE DUCAT DE LUXEMBURG,
   REPUBLICA UNGARĂ,
   REPUBLICA MALTA,
   REGATUL ȚĂRILOR DE JOS,
   REPUBLICA AUSTRIA,
   REPUBLICA POLONĂ,
   REPUBLICA PORTUGHEZĂ,
   REPUBLICA SLOVENIA,
   REPUBLICA SLOVACĂ,
   REPUBLICA FINLANDA,
   REGATUL SUEDIEI,
   REGATUL UNIT AL MARII BRITANII ȘI IRLANDEI DE NORD,
   pe de o parte,
   și
   CONFEDERAȚIA ELVEȚIANĂ,
   pe de altă parte,
   denumite în continuare „părțile contractante”,
   AVÂND ÎN VEDERE relațiile strânse dintre Comunitatea Europeană și statele sale membre, pe de o parte, și Confederația Elvețiană, pe de altă parte,
   DORIND să combată în mod eficient frauda și oricare alte activități ilegale desfășurate în detrimentul intereselor financiare ale părților contractante,
   ȚINÂND SEAMA de necesitatea de a consolida asistența administrativă în aceste domenii,
   CONVINSE că asistența judiciară reciprocă, inclusiv în ceea ce privește perchezițiile și punerile sub sechestru, trebuie acordată, inclusiv în toate cazurile de contrabandă și de evaziune în domeniul fiscalității indirecte, în special în ceea ce privește taxa pe valoare adăugată, taxele vamale și accizele,
   RECUNOSCÂND importanța combaterii spălării banilor,
   DECID SĂ ÎNCHEIE PREZENTUL ACORD:
   TITLUL I
   DISPOZIȚII GENERALE
   Articolul 1
   Obiectivul
   Obiectivul prezentului acord este de a extinde asistența administrativă și judiciară reciprocă în materie penală între Comunitatea Europeană și statele sale membre, pe de o parte, și Confederația Elvețiană, pe de altă parte, în scopul de a combate activitățile ilegale cărora li se aplică dispozițiile articolului 2.
   Articolul 2
   Domeniul de aplicare
   (1)   Prezentul acord se aplică în următoarele cazuri:

               (a)

               prevenirea, descoperirea, cercetarea, urmărirea și represiunea pe cale administrativă și judiciară a fraudelor și a oricăror alte activități ilegale desfășurate în detrimentul intereselor financiare respective ale părților contractante în ceea ce privește:

                           —

                           comerțul cu bunuri care contravine legislației vamale și agricole;

                           —

                           comerțul care contravine legislației fiscale aplicabile taxei pe valoarea adăugată, impozitelor speciale pe consum și accizelor;

                           —

                           perceperea sau reținerea fondurilor – inclusiv utilizarea acestora în alte scopuri decât cele pentru care au fost inițial acordate – din bugetul părților contractante sau din bugetele gestionate de acestea sau în numele acestora, precum granturile sau restituirile;

                           —

                           procedurile de atribuire a contractelor de către părțile contractante;

               (b)

               poprirea și recuperarea sumelor datorate sau primite în mod necuvenit ca rezultat al activităților ilegale menționate la litera (a).

         (2)   Cooperarea în sensul titlurilor II (Asistența administrativă) și III (Asistența judiciară reciprocă) nu poate fi refuzată din unicul motiv că cererea se referă la o încălcare considerată ca una de natură fiscală de partea contractantă solicitată sau că legislația părții contractante solicitate nu prevede același tip de prelevări sau cheltuieli sau nu conține același tip de norme sau aceeași încadrare juridică a faptelor ca și legislația părții contractante solicitante.
   (3)   Domeniul de aplicare al prezentului acord include spălarea produselor rezultate din activitățile acoperite de prezentul acord, cu condiția ca pentru activitățile care constituie actele preparatorii legislația ambelor părți contractante să prevadă o pedeapsă privativă de libertate sau o măsură de siguranță privativă de libertate pe o perioadă maximă de cel puțin șase luni.
   (4)   Impozitele directe sunt excluse din domeniul de aplicare al prezentului acord.
   Articolul 3
   Cazurile de importanță minoră
   (1)   Autoritatea părții contractante solicitate poate refuza o cerere de cooperare, în cazul în care valoarea pretinsă a taxelor neachitate integral sau a căror plată a fost eludată nu depășește 25 000 EUR sau în cazul în care valoarea presupusă a mărfurilor exportate sau importate fără autorizație nu depășește 100 000 EUR, cu excepția cazului în care, ținând seama de circumstanțe sau de identitatea suspectului, cazul este considerat extrem de grav de partea contractantă solicitantă.
   (2)   Autoritatea părții contractante solicitate informează fără întârziere autoritatea părții contractante solicitante cu privire la motivele refuzului cererii de cooperare.
   Articolul 4
   Ordinea publică
   Cooperarea poate fi refuzată în cazul în care partea contractantă solicitată consideră că executarea cererii este de natură să aducă atingere suveranității, securității, ordinii publice sau altor interese esențiale ale părții contractante solicitate.
   Articolul 5
   Transmiterea de informații și de probe
   (1)   Informațiile și probele transmise sau obținute în temeiul prezentului acord, indiferent de forma acestora, constituie secret de serviciu și beneficiază de protecția acordată informațiilor similare de legislația națională a părții contractante care le-a primit și de dispozițiile corespunzătoare aplicabile instituțiilor comunitare.
   În special, astfel de informații și probe nu pot fi divulgate altor persoane decât acelora care, în cadrul instituțiilor comunitare, al statelor membre și al Confederației Elvețiene, prin natura funcțiilor lor, au nevoie să le cunoască și acestea nu pot fi folosite în scopuri care nu intră în domeniul de aplicare al prezentului acord.
   (2)   Informațiile și probele obținute de partea contractantă solicitantă în temeiul prezentului acord pot fi transmise oricărei părți contractante, în cazul în care partea contractantă în cauză efectuează o anchetă care nu exclude cooperarea sau în cazul în care există indicii clare că partea contractantă în cauză ar putea efectua în mod util o astfel de anchetă. Această comunicare nu poate fi făcută în alte scopuri decât cele prevăzute de prezentul acord.
   (3)   Transmiterea informațiilor și a probelor obținute în temeiul prezentului acord de către o parte contractantă unei sau mai multor părți contractante nu poate face obiectul unui recurs pe teritoriul părții contractante solicitate inițial.
   (4)   Orice parte contractantă căreia i se transmit informații sau probe în conformitate cu alineatul (2) respectă aceste restricții de utilizare, astfel cum sunt impuse de către partea contractantă solicitată părții contractante solicitante din prima transmitere.
   (5)   Transmiterea de informații și de probe obținute în temeiul prezentului acord de către o parte contractantă unei țări terțe este supusă autorizării de către partea contractantă de la care provin aceste informații și probe.
   Articolul 6
   Confidențialitatea
   Partea contractantă solicitantă îi poate cere părții contractante solicitate să se asigure că cererea și conținutul acesteia rămân confidențiale, cu excepția cazului în care acest lucru este incompatibil cu executarea cererii. În cazul în care partea contractantă solicitată nu poate respecta cerințele de confidențialitate, aceasta informează în prealabil autoritatea părții contractante solicitante în legătură cu acest lucru.
   TITLUL II
   ASISTENȚA ADMINISTRATIVĂ
   CAPITOLUL 1
   Dispoziții generale
   Articolul 7
   Raportul cu alte acorduri
   Prezentul titlu nu aduce atingere dispozițiilor aplicabile asistenței judiciare reciproce în materie penală, nici obligațiilor mai extinse în domeniul asistenței administrative sau dispozițiilor mai favorabile ale acordurilor de cooperare bilaterale sau multilaterale între părțile contractante, în special Protocolul adițional privind asistența administrativă reciprocă în domeniul vamal din 9 iunie 1997.
   Articolul 8
   Domeniul de aplicare
   (1)   Părțile contractante își acordă asistență reciprocă în vederea combaterii activităților ilegale cărora li se aplică prezentul acord, în special prin prevenirea și descoperirea operațiunilor și a altor acțiuni și omisiuni contrare legislației relevante și prin efectuarea unor anchete în acest sens.
   (2)   Asistența prevăzută în prezentul titlu se aplică tuturor autorităților administrative competente ale părților contractante care acționează în cadrul atribuțiilor lor de anchetă administrativă sau de urmărire penală, inclusiv în cazurile în care aceste autorități își exercită atribuțiile la cererea autorităților judiciare.
   În cazul în care o anchetă penală se efectuează de către o autoritate judiciară sau sub conducerea acesteia, autoritatea respectivă stabilește dacă cererile de asistență reciprocă sau de cooperare aferente se depun în baza dispozițiilor aplicabile privind asistența judiciară reciprocă în materie penală sau în baza prezentului titlu.
   Articolul 9
   Competențe
   (1)   Autoritățile părților contractante aplică dispozițiile prezentului titlu în limitele competențelor care le sunt conferite în temeiul legislației naționale. Nicio dispoziție a prezentului titlu nu poate fi interpretată ca aducând atingere competențelor conferite în temeiul legislației naționale autorităților părților contractante, în sensul prezentului titlu.
   Acestea procedează ca și cum ar acționa în nume propriu sau la cererea unei alte autorități ale aceleiași părți contractante. Astfel, acestea se prevalează de toate competențele legale de care dispun în cadrul legislației lor naționale pentru a răspunde cererii.
   (2)   Cererile adresate autorităților necompetente se trimit fără întârziere autorității competente.
   Articolul 10
   Proporționalitatea
   Autoritatea părții contractante solicitate poate refuza o cerere de cooperare, în cazul în care este evident că:

               (a)

               numărul și natura cererilor de informații înaintate de autoritatea solicitantă într-o anumită perioadă reprezintă pentru autoritatea solicitată respectivă o sarcină administrativă disproporționată;

               (b)

               autoritatea părții contractante solicitante nu a epuizat sursele obișnuite de informații la care ar fi putut să recurgă în circumstanțele respective pentru a obține informațiile solicitate, fără a risca să pună în pericol realizarea obiectivului urmărit.

         Articolul 11
   Unități centrale
   (1)   Fiecare parte contractantă desemnează una sau mai multe unități centrale competente să prelucreze cererile de asistență administrativă în temeiul prezentului titlu.
   Aceste unități fac apel la toate autoritățile administrative competente pentru asigurarea asistenței solicitate.
   (2)   Unitățile centrale comunică în mod direct unele cu celelalte.
   (3)   Activitățile unităților centrale nu exclud, în special în cazuri de urgență, cooperarea directă dintre celelalte autorități ale părților contractante care au competența de a acționa în domeniile de aplicare ale prezentului acord. Unitățile centrale sunt informate cu privire la orice acțiune care implică o astfel de cooperare directă.
   (4)   Părțile contractante comunică, cu ocazia notificării prevăzute la articolul 44 alineatul (2), care sunt autoritățile considerate unități centrale, în sensul prezentului articol.
   CAPITOLUL 2
   Asistența la cerere
   Articolul 12
   Cereri de informații
   (1)   La cererea autorității părții contractante solicitante, autoritatea părții contractante solicitate îi comunică acesteia, în limitele domeniului de aplicare al prezentului acord, toate informațiile cu ajutorul cărora aceasta sau alte autorități ale aceleiași părți contractante ar putea preveni, descoperi și urmări activitățile ilegale care intră în domeniul de aplicare al prezentului acord sau care sunt necesare pentru recuperarea unei creanțe. Autoritatea părții contractante solicitate efectuează toate anchetele administrative necesare pentru a obține astfel de informații.
   (2)   Informațiile comunicate trebuie să fie însoțite de rapoarte și de alte documente sau copii certificate sau extrase ale acestora pe care se întemeiază informațiile notificate și care se află în posesia autorităților părții contractante solicitate sau care au fost produse sau obținute pentru a se răspunde cererii de informații.
   (3)   Prin acordul între autoritatea părții contractante solicitante și autoritatea părții contractante solicitate, funcționarii autorizați de autoritatea părții contractante solicitante pot avea acces, în birourile autorităților părții contractante solicitate și urmând instrucțiunile detaliate din partea autorității părții solicitate, la documente și informații, în temeiul alineatului (1), deținute de autoritățile părții contractante solicitate, care se referă la activități ilegale specifice care intră în domeniul de aplicare al prezentului acord. Funcționarii respectivi sunt autorizați să facă copii ale documentației menționate.
   Articolul 13
   Cereri de supraveghere
   La cererea autorității părții contractante solicitante, autoritatea părții contractante solicitate asigură, în măsura posibilităților, supravegherea asupra schimburilor comerciale cu mărfuri care încalcă normele legale menționate la articolul 2. O astfel de supraveghere poate viza o persoană suspectată, în mod întemeiat, de a fi participat sau de a participa la desfășurarea unor astfel de activități ilegale sau de a fi efectuat acte preparatorii în vederea desfășurării unor astfel de activități ilegale, precum și locurile, mijloacele de transport și mărfurile legate de aceste activități.
   Articolul 14
   Notificarea și transmiterea prin poștă
   (1)   La cererea autorității părții contractante solicitante, autoritatea părții contractante solicitate notifică destinatarul sau se asigură de notificarea acestuia, în conformitate cu normele naționale ale părții contractante solicitate, cu privire la toate instrumentele sau deciziile care emise de autoritățile competente ale părții contractante solicitante care intră în domeniul de aplicare al prezentului acord.
   (2)   Cererile de notificare, care menționează obiectul actului sau al deciziei care urmează să fie notificată, sunt însoțite de o traducere într-o limbă oficială a părții contractante solicitate sau într-o limbă acceptată de partea contractantă respectivă.
   (3)   Părțile contractante pot trimite prin poștă acte de notificare sau cereri de informații și documente în mod direct operatorilor menționați la a treia și a patra liniuță de la articolul 2 alineatul (1) litera (a) care își au domiciliul pe teritoriul celeilalte părți contractante.
   Aceste persoane pot răspunde acestora și pot furniza documente sau informații relevante în forma prevăzută de normele și acordurile în temeiul cărora au fost acordate fondurile.
   Articolul 15
   Cereri de anchete
   (1)   La cererea părții contractante solicitante, partea contractantă solicitată efectuează sau dispune efectuarea unor anchete corespunzătoare privind operațiunile sau tipurile de comportament care constituie activități ilegale cărora li se aplică prezentul acord sau care determină autoritatea părții contractante solicitante să suspecteze, în mod întemeiat, desfășurarea unor astfel de activități ilegale.
   (2)   Partea contractantă solicitată utilizează toate mijloacele de anchetă de care dispune în temeiul legislației naționale în aceleași condiții în care ar acționa pe cont propriu sau la cererea unei alte autorități interne, inclusiv intervenția sau autorizarea autorităților judiciare, după caz.
   Prezenta dispoziție nu aduce atingere obligației operatorilor economici de a coopera, în temeiul articolului 17.
   Autoritatea părții contractante solicitate comunică rezultatele acestor anchete autorității părții contractante solicitante. Articolul 12 alineatul (2) se aplică mutatis mutandis.
   (3)   Autoritatea părții contractante solicitate extinde asistența la toate circumstanțele, obiectele și persoanele care au o legătură aparentă cu obiectul cererii de asistență, fără a fi necesară o cerere suplimentară. În caz de incertitudine, autoritatea părții contractante contactează mai întâi autoritatea părții contractante solicitante.
   Articolul 16
   Prezența personalului autorizat de către autoritatea părții contractante solicitante
   (1)   Prin acord între autoritatea părții contractante solicitante și autoritatea părții contractante solicitate, funcționarii desemnați de autoritatea părții contractante solicitante pot fi prezenți la anchetele menționate la articolul anterior. Prezența acestora nu este supusă consimțământului persoanei sau al operatorului economic cercetat.
   (2)   Funcționarii autorității părții contractante solicitate efectuează anchete în orice moment. Funcționarii autorității părții contractante solicitante nu pot exercita, din proprie inițiativă, atribuțiile conferite funcționarilor autorității părții contractante solicitate.
   Cu toate acestea, ei au acces la aceleași spații și documente ca și aceștia din urmă, prin intermediul acestora și în unicul scop al efectuării anchetei.
   (3)   Autorizarea poate fi supusă unor condiții.
   (4)   Informațiile aduse la cunoștința autorității părții contractante solicitante nu pot fi folosite ca probe înainte de autorizarea transmiterii documentelor referitoare la executare.
   Articolul 17
   Obligația de a coopera
   Operatorii economici au obligația de a coopera la executarea cererii de asistență administrativă prin acordarea accesului la spațiile, la mijloacele de transport și la documentele lor și prin furnizarea tuturor informațiilor relevante.
   Articolul 18
   Forma și conținutul cererilor de asistență
   (1)   Cererile de asistență sunt formulate în scris. Acestea sunt însoțite de documentele necesare pentru a se răspunde unor astfel de cereri.
   În cazuri de urgență, se acceptă cereri prezentate verbal, dar acestea trebuie să fie confirmate în scris cât mai repede posibil.
   (2)   Cererile sunt însoțite de următoarele informații:

               (a)

               autoritatea solicitantă;

               (b)

               măsura solicitată;

               (c)

               obiectul și motivele cererii;

               (d)

               legile, normele și alte dispoziții legale aplicabile;

               (e)

               indicații cât mai precise și complete privind persoanele fizice sau juridice care fac obiectul anchetelor;

               (f)

               un rezumat al elementelor de fapt relevante și al anchetelor deja efectuate, cu excepția cazurilor prevăzute la articolul 14.

         (3)   Cererile sunt prezentate într-o limbă oficială a părții contractante solicitate sau într-o limbă acceptată de partea contractantă respectivă.
   (4)   Cererile care conțin greșeli sau sunt incomplete pot fi corectate sau completate. Măsurile necesare executării cererii pot fi inițiate, între timp.
   Articolul 19
   Utilizarea informațiilor
   (1)   Informațiile obținute se utilizează exclusiv în scopurile prevăzute de prezentul acord. În cazul în care o parte contractantă solicită să utilizeze aceste informații în alte scopuri, aceasta trebuie să solicite acordul scris prealabil al autorității care le-a furnizat. În acest caz, utilizarea informațiilor respective este supusă oricăror restricții stabilite de autoritatea în cauză.
   (2)   Alineatul (1) nu împiedică utilizarea informațiilor în procedurile judiciare sau administrative inițiate pentru nerespectarea legislației vizate în cererea de asistență administrativă, în cazul în care aceleași forme de asistență ar fi disponibile pentru aceste proceduri. Autoritatea competentă a părții contractante care a furnizat aceste informații este înștiințată fără întârziere cu privire la această utilizare.
   (3)   Părțile contractante pot folosi ca probă, în cadrul proceselor-verbale, rapoartelor și mărturiilor lor, precum și în cursul procedurilor și demersurilor în instanță, informațiile obținute și documentele consultate în conformitate cu prezentul acord.
   CAPITOLUL 3
   Asistența spontană
   Articolul 20
   Asistența spontană
   (1)   Formele de cooperare stabilite la capitolul anterior pot avea loc fără cererea prealabilă a unei alte părți contractante.
   (2)   Autoritatea părții contractante care transmite informațiile poate impune, în conformitate cu dreptul său intern, condiții de utilizare a acestor informații de către autoritatea părții contractante destinatare.
   (3)   Toate autoritățile părților contractante au obligația să respecte aceste condiții.
   CAPITOLUL 4
   Forme de cooperare speciale
   Articolul 21
   Operațiuni comune
   (1)   În cazul importurilor, exporturilor și al tranzitului de mărfuri, în cazul în care volumul schimburilor comerciale și riscurile aferente care rezultă cu privire la impozitele și subvențiile respective sunt susceptibile de a produce pierderi financiare considerabile bugetului părților contractante, acele părți pot conveni să efectueze operațiuni transfrontaliere comune pentru prevenirea și urmărirea penală a activităților ilegale care intră în domeniul de aplicare al prezentului acord.
   (2)   Coordonarea și planificarea unor astfel de operațiuni transfrontaliere sunt de competența unității centrale sau a unui oficiu desemnat de aceasta.
   Articolul 22
   Echipe comune de anchetă specială
   (1)   De comun acord, autoritățile mai multor părți contractante pot constitui o echipă comună de anchetă specială în una dintre părțile contractante.
   (2)   Echipa comună efectuează anchete dificile care necesită mobilizarea unor resurse substanțiale și coordonează acțiuni comune.
   (3)   Calitatea de membru al echipei nu acordă reprezentanților autorităților părților contractante participante competența de intervenție pe teritoriul părții contractante în care se desfășoară anchetele.
   Articolul 23
   Ofițerii de legătură
   (1)   Autoritățile competente ale părților contractante pot decide detașarea, pentru perioade determinate sau nedeterminate, a unor ofițeri de legătură ai unei părți contractante în cadrul serviciilor competente ale unei alte părți contractante, în vederea acordării sprijinului reciproc pentru executarea asistenței administrative.
   (2)   Ofițerii de legătură au sarcina de a acorda consiliere și asistență. Aceștia nu au competența autonomă de a acționa pe teritoriul părții contractante gazdă. Cu acordul sau la cererea autorităților competente ale părților contractante, aceștia pot:

               (a)

               promova și accelera schimbul de informații;

               (b)

               acorda asistență în cadrul anchetelor;

               (c)

               acorda sprijin pentru prelucrarea cererilor de asistență;

               (d)

               consilia și asista partea contractantă gazdă în pregătirea și efectuarea operațiunilor transfrontaliere;

               (e)

               îndeplini orice alte sarcini asupra cărora părțile contractante pot conveni.

         (3)   Autoritățile competente ale părților contractante stabilesc detaliile de comun acord.
   (4)   Ofițerii de legătură pot reprezenta interesele uneia sau mai multor părți contractante.
   CAPITOLUL 5
   Recuperarea
   Articolul 24
   Recuperarea
   (1)   La cererea părții contractante solicitante, partea contractantă solicitată procedează la recuperarea creanțelor care intră în domeniul de aplicare al prezentului acord, ca și cum ar fi creanțele sale.
   (2)   Cererea de recuperare a unei creanțe trebuie să fie însoțită de o copie oficială sau de o copie certificată a actului care permite executarea, emis de partea contractantă solicitantă și, după caz, de originalul sau de o copie certificată a altor acte necesare în vederea recuperării.
   (3)   Partea contractantă solicitată ia măsuri asigurătorii pentru a asigura recuperarea unei creanțe.
   (4)   Autoritatea părții contractante solicitate transferă autorității părții contractante solicitante suma reprezentând cuantumul creanței recuperate. În acord cu partea contractantă solicitantă, aceasta poate deduce un procent corespunzător costurilor administrative suportate.
   (5)   Fără a aduce atingere dispozițiilor alineatului (1), creanțele care urmează să fie recuperate nu beneficiază în mod necesar de aceleași grad de prioritate ca și creanțele comparabile care au luat naștere în partea contractantă solicitată.
   TITLUL III
   ASISTENȚA JUDICIARĂ RECIPROCĂ
   Articolul 25
   Raportul cu alte acorduri
   (1)   Dispozițiile prezentului titlu sunt destinate să completeze Convenția europeană privind asistența judiciară reciprocă în materie penală din 20 aprilie 1959 și Convenția europeană privind spălarea, descoperirea, sechestrarea și confiscarea produselor infracțiunii din 8 noiembrie 1990 și facilitarea punerii în aplicare a acestora între părțile contractante.
   (2)   Nu se aduce atingere dispozițiilor mai favorabile ale acordurilor bilaterale sau multilaterale între părțile contractante.
   Articolul 26
   Proceduri în cadrul cărora se acordă, de asemenea, asistență judiciară reciprocă
   (1)   Asistență judiciară reciprocă se acordă, de asemenea:

               (a)

               în cadrul procedurilor inițiate de autoritățile administrative cu privire la acte care sunt pasibile de sancțiuni conform legislației naționale ale uneia dintre cele două părți contractante, sau ale ambelor, datorită faptului că reprezintă încălcări ale normelor de drept, și în cazurile când decizia poate da naștere la o procedură în fața unei instanțe care are competență în special în materie penală;

               (b)

               în acțiuni civile alăturate acțiunilor penale, atât timp cât instanța penală nu a pronunțat încă o hotărâre definitivă cu privire la acțiunea penală;

               (c)

               pentru fapte sau încălcări ale legii pentru care se poate angaja răspunderea unei persoane juridice a părții contractante solicitante.

         (2)   De asemenea, se acordă asistență în scopul anchetelor și procedurilor în vederea punerii sub sechestru și a confiscării instrumentelor și produselor acestor activități ilegale.
   Articolul 27
   Transmiterea cererilor
   (1)   Cererile formulate în temeiul prezentului titlu sunt depuse de autoritatea părții contractante solicitante fie prin intermediul unei autorități centrale competente a părții contractante solicitate, fie direct la autoritatea părții contractante competente pentru executarea cererii părții contractante solicitante. Autoritatea părții contractante solicitante și, după caz, autoritatea părții contractante solicitate trimit o copie a cererii către autoritatea lor centrală pentru informare.
   (2)   Toate documentele referitoare la cereri sau la executarea acestora pot fi trimise pe aceleași căi. Acestea, sau cel puțin o copie a acestora, trebuie să fie trimisă în mod direct autorității părții contractante solicitante.
   (3)   În cazul în care autoritatea părții contractante care primește o cerere nu are competența de a acorda asistența, aceasta o transmite de îndată autorității competente.
   (4)   Se dă curs cererilor care conțin greșeli sau sunt incomplete în cazul în care acestea conțin informațiile necesare pentru a fi executate, fără a aduce atingere regularizării ulterioare a acestora de către autoritatea părții contractante solicitante. Autoritatea părții contractante solicitate informează autoritatea părții contractante solicitante cu privire la aceste greșeli și acordă un termen acesteia pentru a le regulariza.
   Autoritatea părții contractante solicitate trimite fără întârziere autorității părții contractante solicitante toate celelalte indicații care îi pot servi acesteia la completarea cererii sau la extinderea sferei acesteia pentru a include alte măsuri.
   (5)   Părțile contractante, atunci când efectuează notificarea prevăzută la articolul 44 alineatul (2), anunță care sunt autoritățile centrale competente, în sensul prezentului articol.
   Articolul 28
   Transmiterea prin poștă
   (1)   În cadrul procedurilor referitoare la activitățile ilegale care intră în domeniul de aplicare al prezentului acord, ca regulă generală, părțile contractante trimit direct prin poștă actele de procedură destinate persoanelor aflate pe teritoriul celeilalte părți contractante.
   (2)   În cazul în care autoritatea părții contractante care a emis actele are cunoștință sau are motive să creadă că destinatarul nu înțelege decât o altă limbă, actele sau cel puțin cele mai importante pasaje ale acestora trebuie să fie însoțite de o traducere în acea altă limbă.
   (3)   Autoritatea părții contractante expeditoare îl informează pe destinatar că nicio măsură de constrângere sau de sancționare nu poate fi executată în mod direct de autoritatea respectivă pe teritoriul celeilalte părți contractante.
   (4)   Toate actele de procedură sunt însoțite de un raport care indică faptul că destinatarul poate obține informații de la autoritatea identificată în raport în legătură cu drepturile și obligațiile sale privind actele.
   Articolul 29
   Măsuri asigurătorii
   (1)   În limitele dreptului intern și ale competențelor sale și la cererea autorității părții contractante solicitante, autoritatea competentă a părții contractante solicitate dispune măsurile asigurătorii necesare în scopul menținerii situației existente, al protejării intereselor legale amenințate sau al conservării mijloacelor de probă, în cazul în care cererea de asistență reciprocă nu pare în mod evident inadmisibilă.
   (2)   Poprirea și sechestrul instrumentelor și produselor încălcărilor se dispun preventiv în cazurile în care se solicită asistență. În cazul în care produsele unei încălcări nu mai există, în tot sau în parte, aceleași măsuri sunt dispuse în legătură cu bunurile care se găsesc pe teritoriul părții contractante solicitate care corespund valorii produselor în cauză.
   Articolul 30
   Prezența autorităților părții contractante solicitante
   (1)   La cererea părții contractante solicitante, partea contractantă solicitată autorizează reprezentanții autorităților părții solicitante să ia parte la executarea cererii de asistență judiciară reciprocă. Prezența acestora nu necesită acordul persoanei vizate de măsura respectivă.
   Autorizarea poate fi supusă unor condiții.
   (2)   Persoanele prezente au acces la aceleași spații și documente ca și reprezentanții părții contractante solicitate, prin intermediul acestora și în unicul scop al executării cererii de asistență judiciară reciprocă. În special, acestea pot fi autorizate să adreseze sau să propună întrebări și să sugereze măsuri de anchetă.
   (3)   Prezența acestora nu poate avea drept consecință divulgarea elementelor de fapt către alte persoane decât cele autorizate în temeiul alineatelor anterioare, prin nerespectarea confidențialității din cadrul procedurii judiciare sau a drepturilor persoanei în cauză. Informațiile aduse la cunoștința autorității părții contractante solicitante nu pot fi folosite ca probe până când decizia privind transmiterea documentelor referitoare la executare nu obține autoritatea de lucru judecat.
   Articolul 31
   Percheziții și puneri sub sechestru
   (1)   Părțile contractante nu pot supune constituirea comisiilor rogatorii pentru percheziție sau sechestru altor condiții în afara celor de mai jos:

               (a)

               fapta care duce la constituirea comisiilor rogatorii este pasibilă, conform legislației ambelor părți contractante, de aplicarea unei pedepse privative de libertate sau a unei măsuri de siguranță privative de libertate pe o perioadă maximă de cel puțin șase luni, sau, conform legislației uneia din cele două părți contractante, de aplicarea unei sancțiuni echivalente și conform legislației celeilalte părți contractante în temeiul faptului că reprezintă o încălcare a normelor de drept care este cercetată de autoritățile administrative, a căror decizie poate da naștere la o procedură în fața unei instanțe competente în special in materie penală;

               (b)

               constituirea comisiilor rogatorii este compatibilă cu legislația părții contractante solicitate.

         (2)   Comisiile rogatorii constituite în scopul executării unei percheziții și punerii sub sechestru pentru infracțiuni de spălare de bani, care intră în domeniul de aplicare al prezentului acord, sunt de asemenea admisibile, cu condiția ca activitățile care constituie actele preparatorii să fie, de asemenea, pasibile, conform legii celor două părți contractante, de aplicarea unei pedepse privative de libertate sau a unei măsuri de siguranță pentru o perioadă maximă de cel puțin șase luni.
   Articolul 32
   Cereri de informații financiare și bancare
   (1)   În cazul în care sunt îndeplinite condițiile prevăzute la articolul 31, partea contractantă solicitată execută cererile de asistență pentru obținerea și transmiterea de informații financiare și bancare, inclusiv:

               (a)

               identificarea și informațiile privind conturile bancare deschise la bănci cu sediul pe teritoriul său, în cazul în care persoanele cercetate sunt titularii conturilor, persoane mandatate sau care dețin controlul efectiv;

               (b)

               identificarea și toate informațiile privind tranzacțiile și operațiunile bancare efectuate din, în sau prin intermediul unui sau mai multor conturi bancare sau de persoane determinate pe o perioadă specificată.

         (2)   În măsura în care acest lucru este autorizat în temeiul dreptului procesual penal pentru cazurile interne similare, partea contractantă solicitată poate ordona supravegherea pe o perioadă determinată a operațiunilor bancare efectuate din, în sau prin intermediul unuia sau mai multor conturi bancare sau de anumite persoane și transmiterea rezultatelor către partea contractantă solicitantă. Decizia de a monitoriza tranzacțiile și de a transmite rezultatele este luată în fiecare caz în parte de către autoritățile competente ale părții contractante solicitate și este conformă cu legislația națională a părții contractante respective. Modalitățile practice de monitorizare se stabilesc prin acord între autoritățile competente ale părților contractante solicitante și, respectiv, solicitate.
   (3)   Fiecare parte contractantă ia măsurile necesare pentru a se asigura că, pe o perioadă limitată, necesară pentru a nu compromite rezultatele anchetei, instituțiile financiare nu divulgă clientului în cauză sau unor alți terți faptul că măsurile sunt executate la cererea părții contractante solicitante sau că există o anchetă în curs de desfășurare.
   (4)   Autoritatea părții contractante care emite cererea:

               (a)

               indică motivele pentru care consideră că informațiile solicitate sunt considerate fundamentale în cadrul anchetei;

               (b)

               indică motivele pentru care presupune că băncile de pe teritoriul părții contractante solicitate dețin conturile respective și, în măsura posibilă, care bănci ar putea fi implicate;

               (c)

               comunică toate informațiile disponibile care pot facilita executarea cererii.

         (5)   O parte contractantă nu poate invoca secretul bancar ca motiv pentru refuzarea oricărei cooperări cu privire la o cerere de asistență reciprocă din partea unei alte părți contractante.
   Articolul 33
   Transferuri supravegheate
   (1)   Autoritatea competentă a părții contractante solicitate se angajează ca, la cererea autorității părții contractante solicitante, să poată fi efectuate transferuri supravegheate pe teritoriul său, în cadrul anchetelor penale pentru fapte care justifică extrădarea.
   (2)   Decizia de a efectua transferuri supravegheate se ia pentru fiecare caz în parte de către autoritățile competente ale părții contractante solicitate, în conformitate cu dreptul său intern.
   (3)   Transferurile supravegheate se efectuează în conformitate cu procedurile prevăzute de legislația părții contractante solicitate. Dreptul de a acționa, precum și dreptul de a conduce și de a controla operațiuni revin autorităților competente ale părții contractante respective.
   Articolul 34
   Predarea în vederea confiscării sau restituirii
   (1)   La cererea părții contractante solicitante, toate obiectele, documentele, fondurile și alte articole de valoare care au fost puse sub sechestru, ca măsură de precauție, pot fi predate în vederea confiscării sau a restituirii acestora propritarului de drept.
   (2)   Partea contractantă solicitată nu poate refuza restituirea fondurilor, doar pe motivul că acestea corespund unei datorii fiscale sau vamale.
   (3)   Drepturile pretinse cu bună-credință de un terț rămân sunt respectate.
   Articolul 35
   Accelerarea asistenței
   (1)   Autoritatea părții contractante solicitate execută cererea de asistență judiciară reciprocă cât mai repede posibil, ținând seama pe deplin de termenele procedurale și de alte termene indicate de autoritatea părții contractante solicitante. Partea contractantă solicitantă explică motivele pentru termenul respectiv.
   (2)   În cazul în care o cerere nu poate fi executată sau nu poate fi executată în totalitate, în conformitate cu cerințele stabilite de autoritatea părții contractante solicitante, autoritatea părții contractante solicitate informează de îndată autoritatea părții contractante solicitante și indică condițiile în care cererea respectivă ar putea fi executată. Autoritățile părților contractante solicitante și solicitate pot conveni ulterior asupra măsurilor care urmează să fie luate în continuare cu privire la cererea respectivă, în cazul în care este necesar, prin supunerea acestor măsuri condițiilor respective.
   În cazul în care se preconizează că termenul stabilit de autoritatea părții contractante solicitante pentru executarea cererii nu poate fi respectat și în cazul în care motivele menționate la a doua teză a alineatului (1) indică în mod explicit că orice întârziere va afecta în mod considerabil desfășurarea procedurii de către autoritatea respectivă, autoritatea părții contractante solicitate indică de îndată termenul considerat necesar pentru executarea cererii. Autoritatea părții contractante solicitante indică de îndată dacă cererea este, cu toate acestea, menținută. Autoritățile părții contractante solicitante și solicitate pot conveni ulterior cu privire la măsurile care urmează să fie luate în ceea ce privește cererea.
   Articolul 36
   Utilizarea informațiilor și a probelor
   Informațiile și probele transmise în cursul procedurii de asistență pot fi utilizate în următoarele scopuri, în afară de scopurile procedurii pentru care asistența a fost acordată:

               (a)

               în cursul procedurilor judiciare penale pe teritoriul părții contractante solicitante împotriva altor persoane care au participat la comiterea încălcării cu privire la care s-a acordat asistența;

               (b)

               în cazul în care încălcările care sunt la baza cererii constituie o altă încălcare pentru care ar trebui, de asemenea, să se acorde asistență;

               (c)

               în procedurile pentru confiscarea instrumentelor și produselor încălcărilor pentru care ar fi trebuit să se acorde asistență și în procedurile pentru repararea prejudiciului derivat din încălcările pentru care s-a acordat asistență.

         Articolul 37
   Transmiterea spontană
   (1)   În limitele legislației lor naționale și ale competențelor acestora, autoritățile judiciare ale unei părți contractante pot transmite, în mod spontan, informații sau probe autorităților judiciare ale unei alte părți contractante, atunci când acestea consideră că astfel de informații sau probe pot servi autorității părții contractante destinatare pentru inițierea sau efectuarea unor anchete sau proceduri sau pot duce la prezentarea unei cereri de asistență judiciară reciprocă de către autoritatea destinatară.
   (2)   Autoritatea părții contractante care transmite informațiile poate, în conformitate cu legislația sa națională, să impună condiții cu privire la utilizarea unor astfel de informații de către autoritatea părții contractante destinatare.
   (3)   Toate autoritățile părților contractante au obligația să respecte aceste condiții.
   Articolul 38
   Proceduri în partea contractantă solicitată
   Cererea de asistență nu aduce atingere drepturilor de care ar putea beneficia partea contractantă solicitantă în temeiul statutului său de parte civilă în cadrul procedurilor judiciare penale naționale inițiate în fața autorităților părții contractante solicitate.
   TITLUL IV
   DISPOZIȚII FINALE
   Articolul 39
   Comitetul mixt
   (1)   Se instituie un comitet mixt, format din reprezentanți ai părților contractante, responsabil pentru aplicarea corespunzătoare a prezentului acord. În acest scop, acesta formulează recomandări și ia decizii în cazurile prevăzute de prezentul acord. Comitetul hotărăște prin consens.
   (2)   Comitetul mixt își adoptă regulamentul de procedură, care include dispoziții privind modalitățile de convocare a ședințelor, de desemnare a președintelui și de stabilire a mandatului acestuia.
   (3)   Comitetul mixt se reunește ori de câte ori este necesar și cel puțin o dată pe an. Oricare dintre părțile contractante poate solicita convocarea unei reuniuni.
   (4)   Comitetul mixt poate decide instituirea de grupuri de lucru sau de grupuri de experți care să îl sprijine în îndeplinirea sarcinilor sale.
   Articolul 40
   Soluționarea diferendelor
   (1)   Fiecare parte contractantă poate sesiza comitetul mixt cu privire la un diferend referitor la interpretarea sau aplicarea prezentului acord, în special în cazul în care consideră că o altă parte contractantă nu dă curs în mod repetat unor cereri de cooperare care i-au fost adresate.
   (2)   Comitetul mixt depune toate eforturile pentru soluționarea cât mai rapidă a diferendului. Comitetului mixt îi sunt furnizate toate informațiile relevante pentru a i se permite o examinare detaliată a situației, în scopul identificării unei soluții satisfăcătoare. În acest scop, comitetul mixt examinează toate posibilitățile de menținere a bunei funcționări a prezentului acord.
   Articolul 41
   Reciprocitate
   (1)   Autoritatea părții contractante solicitate poate refuza o cerere de cooperare, în cazul în care partea contractantă solicitantă nu dă curs în mod repetat unei cereri de cooperare în cazuri similare.
   (2)   Înainte de refuzarea unei cereri de cooperare pe motive de reciprocitate, comitetul mixt este informat, pentru a i se acorda posibilitatea de a se pronunța în această chestiune.
   Articolul 42
   Revizuirea
   În cazul în care o parte contractantă dorește ca prezentul acord să fie revizuit, aceasta prezintă o propunere în acest sens comitetului mixt, care formulează recomandări, în special pentru începerea negocierilor.
   Articolul 43
   Sfera de aplicare teritorială
   Prezentul acord se aplică, pe de o parte, teritoriului Confederației Elvețiene și, pe de altă parte, teritoriilor cărora li se aplică Tratatul de instituire a Comunității Europene și în condițiile stabilite de acest tratat.
   Articolul 44
   Intrarea în vigoare
   (1)   Prezentul acord se încheie pe o perioadă nedeterminată.
   (2)   Acesta este ratificat și aprobat de părțile contractante, în conformitate cu propriile proceduri ale acestora. Acordul intră în vigoare în prima zi a celei de-a doua luni ulterioare ultimei notificări a instrumentelor de ratificare sau de aprobare.
   (3)   Până la intrarea în vigoare a prezentului acord, fiecare parte contractantă poate, atunci când procedează la notificarea prevăzută la alineatul (2) sau la orice altă dată ulterioară, să declare că prezentul acord i se aplică în relațiile sale cu orice altă parte contractantă care a făcut aceeași declarație. Aceste declarații produc efecte după nouăzeci de zile de la data primirii notificării.
   Articolul 45
   Denunțarea
   Comunitatea Europeană sau Confederația Elvețiană pot denunța prezentul acord prin notificarea deciziei lor celeilalte părți contractante. Denunțarea produce efecte după șase luni de la data primirii notificării privind denunțarea.
   Articolul 46
   Aplicarea în timp
   Dispozițiile prezentului acord se aplică cererilor privind activitățile ilegale comise ulterior primelor șase luni de la semnarea acestuia.
   Articolul 47
   Extinderea acordului la noile state membre ale Uniunii Europene
   (1)   Orice stat care devine membru al Uniunii Europene poate, prin notificare scrisă adresată părților contractante, să devină parte contractantă la prezentul acord.
   (2)   Textul acordului în limba noului stat membru aderent, astfel cum a fost stabilit de către Consiliul Uniunii Europene, se autentifică printr-un schimb de scrisori între Comunitatea Europeană și Confederația Elvețiană. Acesta este considerat autentic, în sensul articolului 48.
   (3)   Prezentul acord intră în vigoare, în ceea ce privește orice stat membru nou al Uniunii Europene care aderă la aceasta, în termen de nouăzeci de zile de la data notificării instrumentului său de aderare sau la data intrării în vigoare a prezentului acord, în cazul în care acesta nu era încă în vigoare la data expirării respectivei perioade de nouăzeci de zile.
   (4)   În cazul în care prezentul acord nu a intrat încă în vigoare la data notificării de către noul stat aderent a instrumentului său de aderare, se aplică articolul 44 alineatul (3).
   Articolul 48
   Texte autentice
   (1)   Prezentul acord se redactează în dublu exemplar în limbile cehă, daneză, engleză, estonă, finlandeză, franceză, germană, greacă, italiană, letonă, lituaniană, maghiară, olandeză, polonă, portugheză, slovacă, slovenă, spaniolă și suedeză, toate versiunile lingvistice fiind în aceeași măsură autentice.
   (2)   Versiunea în limba malteză a prezentului acord se autentifică de către părțile contractante pe baza unui schimb de scrisori. Aceasta va fi de asemenea autentică, în egală măsură cu versiunile în limbile menționate la alineatul (1).

      DREPT CARE, subsemnații plenipotențiari semnează prezentul acord.


title: 2014/517/UE: Decizia Consiliului din 14 aprilie 2014 privind semnarea, în numele Uniunii Europene și al statelor sale membre, și aplicarea cu titlu provizoriu a protocolului la Acordul de stabilizare și de asociere dintre Comunitățile Europene și statele membre ale acestora, pe de o parte, și Republica Serbia, pe de altă parte, pentru a se ține seama de aderarea Republicii Croația la Uniunea Europeană

text:
               6.8.2014

               RO

               Jurnalul Oficial al Uniunii Europene

               L 233/1

         DECIZIA CONSILIULUI
   din 14 aprilie 2014
   privind semnarea, în numele Uniunii Europene și al statelor sale membre, și aplicarea cu titlu provizoriu a protocolului la Acordul de stabilizare și de asociere dintre Comunitățile Europene și statele membre ale acestora, pe de o parte, și Republica Serbia, pe de altă parte, pentru a se ține seama de aderarea Republicii Croația la Uniunea Europeană

      (2014/517/UE)

   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 217, coroborat cu articolul 218 alineatul (5) și cu articolul 218 alineatul (8) al doilea paragraf,
   având în vedere Actul de aderare a Croației, în special articolul 6 alineatul (2) al doilea paragraf,
   având în vedere propunerea Comisiei Europene,
   întrucât:

               (1)

               La 24 septembrie 2012, Consiliul a autorizat Comisia să deschidă negocieri cu Republica Serbia, în numele Uniunii Europene, al statelor sale membre și al Republicii Croația, în vederea încheierii unui protocol la Acordul de stabilizare și de asociere dintre Comunitățile Europene și statele membre ale acestora, pe de o parte, și Republica Serbia, pe de altă parte, pentru a se ține seama de aderarea Republicii Croația la Uniunea Europeană („protocolul”).

               (2)

               Respectivele negocieri s-au încheiat cu succes și protocolul a fost parafat la 10 decembrie 2013.

               (3)

               Protocolul ar trebui semnat în numele Uniunii și al statelor sale membre, sub rezerva încheierii sale la o dată ulterioară.

               (4)

               Încheierea protocolului face obiectul unei proceduri separate în ceea ce privește chestiunile care intră în competența Comunității Europene a Energiei Atomice.

               (5)

               Protocolul ar trebui să se aplice cu titlu provizoriu până la încheierea procedurilor necesare pentru încheierea sa,

         ADOPTĂ PREZENTA DECIZIE:
   Articolul 1
   Semnarea, în numele Uniunii și al statelor sale membre, a protocolului la Acordul de stabilizare și de asociere dintre Comunitățile Europene și statele membre ale acestora, pe de o parte, și Republica Serbia, pe de altă parte, pentru a se ține seama de aderarea Republicii Croația la Uniunea Europeană se aprobă, sub rezerva încheierii respectivului protocol.
   Textul protocolului este atașat la prezenta decizie.
   Articolul 2
   Președintele Consiliului este autorizat să desemneze persoana (persoanele) împuternicită (împuternicite) să semneze protocolul în numele Uniunii și al statelor sale membre.
   Articolul 3
   Protocolul se aplică cu titlu provizoriu, în conformitate cu articolul 14 din respectivul protocol, începând cu prima zi a celei de a doua luni de la data semnării sale, până la finalizarea procedurilor necesare pentru încheierea acestuia.
   Articolul 4
   Prezenta decizie intră în vigoare la data adoptării.

      Adoptată la Luxemburg, 14 aprilie 2014.

            Pentru Consiliu

            Președintele

         C. ASHTON


title: Decizia (PESC) 2015/1781 a Consiliului din 5 octombrie 2015 de modificare a Deciziei 2014/119/PESC privind măsuri restrictive îndreptate împotriva anumitor persoane, entități și organisme având în vedere situația din Ucraina

text:
               6.10.2015

               RO

               Jurnalul Oficial al Uniunii Europene

               L 259/23

         DECIZIA (PESC) 2015/1781 A CONSILIULUI
   din 5 octombrie 2015
   de modificare a Deciziei 2014/119/PESC privind măsuri restrictive îndreptate împotriva anumitor persoane, entități și organisme având în vedere situația din Ucraina
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 5 martie 2014, Consiliul a adoptat Decizia 2014/119/PESC (1).

               (2)

               La 5 martie 2015, Consiliul a adoptat Decizia (PESC) 2015/364 (2), care a prevăzut că măsurile restrictive prevăzute în Decizia 2014/119/PESC ar trebui să se aplice până la 6 martie 2016 în ceea ce privește paisprezece persoane și până la 6 iunie 2015 în ceea ce privește patru persoane.

               (3)

               La 5 iunie 2015, Consiliul a adoptat Decizia (PESC) 2015/876 (3) care, printre altele, a prevăzut că, în ceea ce privește una dintre cele patru persoane, aplicarea măsurilor restrictive ar trebui prelungită până la 6 octombrie 2015, iar expunerea de motive referitoare la aceasta urma să fie actualizată.

               (4)

               În ceea ce privește persoana respectivă, aplicarea măsurilor restrictive ar trebui prelungită până la 6 martie 2016, iar expunerea de motive referitoare la aceasta ar trebui să fie actualizată.

               (5)

               Decizia 2014/119/PESC ar trebui modificată în consecință,

         ADOPTĂ PREZENTA DECIZIE:
   Articolul 1
   Articolul 5 din Decizia 2014/119/PESC se înlocuiește cu următorul text:

      „Articolul 5
      Prezenta decizie intră în vigoare la data publicării în Jurnalul Oficial al Uniunii Europene.
      Prezenta decizie se aplică până la 6 martie 2016.
      Prezenta decizie se reexaminează permanent. Aceasta se reînnoiește sau se modifică, după caz, în cazul în care Consiliul consideră că obiectivele sale nu au fost îndeplinite.”

   Articolul 2
   Anexa la Decizia 2014/119/PESC se modifică în conformitate cu anexa la prezenta decizie.
   Articolul 3
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Luxemburg, 5 octombrie 2015.

            Pentru Consiliu

            Președintele

         N. SCHMIT

      (1)  Decizia 2014/119/PESC a Consiliului din 5 martie 2014 privind măsuri restrictive împotriva anumitor persoane, entități și organisme având în vedere situația din Ucraina (JO L 66, 6.3.2014, p. 26).

      (2)  Decizia (PESC) 2015/364 a Consiliului din 5 martie 2015 de modificare a Deciziei 2014/119/PESC privind măsuri restrictive împotriva anumitor persoane, entități și organisme având în vedere situația din Ucraina (JO L 62, 6.3.2015, p. 25).

      (3)  Decizia (PESC) 2015/876 a Consiliului din 5 iunie 2015 de modificare a Deciziei 2014/119/PESC privind măsuri restrictive împotriva anumitor persoane, entități și organisme având în vedere situația din Ucraina (JO L 142, 6.6.2015, p. 30).

      ANEXĂ
      Rubrica referitoare la următoarea persoană care figurează în anexa la Decizia 2014/119/PESC se înlocuiește cu următorul text:

                     Nume

                     Informații de identificare

                     Expunere de motive

                     Data includerii pe listă

                     „10.

                     Serhii Petrovych Kliuiev
                     (Сергiй Петрович Клюєв),
                     Serhiy Petrovych Klyuyev

                     Născut la 19 august 1969, fratele lui Andrii Kliuiev, om de afaceri.

                     Persoană care face obiectul unor proceduri penale declanșate de autoritățile ucrainene pentru implicarea în deturnarea de fonduri sau active publice. Persoană asociată cu o persoană desemnată (Andrii Petrovych Kliuiev) care face obiectul unor proceduri penale declanșate de către autoritățile ucrainene pentru deturnarea de fonduri sau active publice.

                     6.3.2014”.


title: 2007/444/CE: Decizia Consiliului din 22 februarie 2007 privind încheierea unui acord între Comunitatea Europeană și Guvernul Canadei cu privire la încheierea negocierilor în temeiul articolului XXIV alineatul (6) din GATT

text:
               29.6.2007

               RO

               Jurnalul Oficial al Uniunii Europene

               L 169/53

         DECIZIA CONSILIULUI
   din 22 februarie 2007
   privind încheierea unui acord între Comunitatea Europeană și Guvernul Canadei cu privire la încheierea negocierilor în temeiul articolului XXIV alineatul (6) din GATT
   (2007/444/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 133 coroborat cu articolul 300 alineatul (2) primul paragraf prima teză,
   având în vedere propunerea Comisiei,
   întrucât:

               (1)

               La 22 martie 2004, Consiliul a autorizat Comisia să deschidă negocieri cu anumite alte state membre ale OMC, în temeiul articolului XXIV alineatul (6) din Acordul General pentru Tarife și Comerț 1994 (GATT), în cursul procesului de aderare la Uniunea Europeană a Republicii Cehe, a Republicii Estonia, a Republicii Cipru, a Republicii Letonia, a Republicii Lituania, a Republicii Ungare, a Republicii Malta, a Republicii Polone, a Republicii Slovenia și a Republicii Slovace.

               (2)

               Comisia a purtat negocieri în consultare cu comitetul înființat prin articolul 133 din tratat, în cadrul directivelor de negociere emise de Consiliu.

               (3)

               Comisia a finalizat negocierile pentru un acord între Comunitatea Europeană și Guvernul Canadei cu privire la încheierea negocierilor în temeiul articolului XXIV alineatul (6) din GATT. Acordul ar trebui aprobat.

               (4)

               Măsurile necesare pentru punerea în aplicare a prezentei decizii ar trebui adoptate în conformitate cu Decizia 1999/468/CE a Consiliului din 28 iunie 1999 de stabilire a normelor de exercitare a competențelor de executare conferite Comisiei (1),

         DECIDE:
   Articolul 1
   Prin prezenta se aprobă, în numele Comunității, acordul între Comunitatea Europeană și Guvernul Canadei cu privire la încheierea negocierilor în temeiul articolului XXIV alineatul (6) din GATT, referitor la retragerea concesiilor specifice în legătură cu retragerea listelor de angajamente ale Republicii Cehe, ale Republicii Estonia, ale Republicii Cipru, ale Republicii Letonia, ale Republicii Lituania, ale Republicii Ungare, ale Republicii Malta, ale Republicii Polone, ale Republicii Slovenia și ale Republicii Slovace în cadrul procesului de aderare la Uniunea Europeană.
   Textul acordului este anexat prezentei decizii.
   Articolul 2
   Comisia adoptă normele detaliate pentru punerea în aplicare a acordului, în conformitate cu procedura prevăzută la articolul 3 alineatul (2) din prezenta decizie.
   Articolul 3
   (1)   Comisia este asistată de Comitetul de gestionare a cerealelor, înființat prin articolul 25 din Regulamentul (CE) nr. 1784/2003 al Consiliului din 29 septembrie 2003 privind organizarea comună a piețelor în sectorul cerealelor (2), sau de comitetul competent pentru produsul în cauză, înființat prin articolul corespunzător din regulamentul privind organizarea comună a piețelor pentru produsele respective.
   (2)   Atunci când se face trimitere la prezentul alineat, se aplică articolele 4 și 7 din Decizia 1999/468/CE.
   Perioada prevăzută la articolul 4 alineatul (3) din Decizia 1999/468/CE se stabilește ca fiind de o lună.
   (3)   Comitetul își adoptă regulamentul de procedură.
   Articolul 4
   Prin prezenta, Președintele Consiliului este autorizat să numească persoana/persoanele împuternicită(e) să semneze acordul menționat la articolul 1 cu scopul de a angaja Comunitatea.

      Adoptată la Bruxelles, 22 februarie 2007.

            Pentru Consiliu

            Președintele

         F. MÜNTEFERING

      (1)  JO L 184, 17.7.1999, p. 23. Decizie, astfel cum a fost modificată prin Decizia 2006/512/CE (JO L 200, 22.7.2006, p. 11).

      (2)  JO L 270, 21.10.2003, p. 78.
    ---documentbreak---

               29.6.2007

               RO

               Jurnalul Oficial al Uniunii Europene

               L 169/55

         TRADUCERE
   ACORD
   între Comunitatea Europeană și Guvernul Canadei privind încheierea negocierilor în temeiul articolului XXIV alineatul (6) din GATT
   CA URMARE a începerii negocierilor dintre Comunitățile Europene (CE) și Guvernul Canadei, în temeiul articolului XXIV alineatul (6) și al articolului XXVIII din GATT 1994 pentru modificarea concesiilor prevăzute în listele de angajamente ale Republicii Cehe, ale Republicii Estonia, ale Republicii Cipru, ale Republicii Letonia, ale Republicii Lituania, ale Republicii Ungaria, ale Republicii Malta, ale Republicii Polonia, ale Republicii Slovenia și ale Republicii Slovacia în cadrul procesului de aderare la CE, și ca urmare a notificării înaintate OMC de către CE la 19 ianuarie 2004 în temeiul articolului XXIV alineatul (6) din GATT 1994,
   COMUNITATEA EUROPEANĂ (CE)
   și
   GUVERNUL CANADEI (Canada),
   împreună denumite în continuare „părțile”,
   AU CONVENIT URMĂTOARELE:

               1.

               CE include pe lista sa de angajamente, valabilă pe teritoriul vamal al Comunităților Europene ale celor 25 de state membre (CE 25), concesiile care figurau pe lista CLX anterioară, pentru Comunitățile Europene ale celor 15 state membre (CE 15).

               2.

               În plus, CE include pe lista valabilă pe teritoriul vamal al CE 25 concesiile prevăzute în anexa la prezentul acord.

               3.

               Până la 1 august 2007, CE își reduce tarifele și recalculează contingentele tarifare conform dispozițiilor din anexă.

               4.

               Prezentul acord intră în vigoare la data la care Canada notifică încheierea procedurilor sale interne corespunzătoare, după semnarea acordului de către părți.

      DREPT CARE subsemnații, autorizați corespunzător, au semnat prezentul acord.
      Întocmit la Bruxelles la douăzeci și cinci iunie două mii șapte în două exemplare originale, în limbile engleză și franceză, fiecare dintre aceste versiuni fiind în egală măsură autentică.

            Pentru Comunitatea Europeană

            Pentru Guvernul Canadei

   ANEXĂ

               —

               contingent tarifar alocat țării (Canada) de 4 624 de tone de carne de porc (poziții tarifare 0203 12 11, 0203 12 19, 0203 19 11, 0203 19 13, 0203 19 15, ex02031955, 0203 19 59, 0203 22 11, 0203 22 19, 0203 29 11, 0203 29 13, 0203 29 15, ex02032955 și 0203 29 59), taxă vamală aplicată în cadrul contingentului tarifar de 233-434 EUR/t;

               —

               majorare cu 35 tone (erga omnes) a contingentului tarifar comunitar pentru bucăți de carne de porc domestic (poziții tarifare 0203 12 11, 0203 12 19, 0203 19 11, 0203 19 13, 0203 19 15, ex02031955, 0203 19 59, 0203 22 11, 0203 22 19, 0203 29 11, 0203 29 13, 0203 29 15, ex02032955 și 0203 29 59), taxă vamală aplicată în cadrul contingentului tarifar de 233-434 EUR/t;

               —

               majorare cu 1 265 tone (erga omnes) a contingentului tarifar comunitar pentru șunci și spinări, dezosate și congelate (ex02031955 și ex02032955), taxă vamală aplicată în cadrul contingentului tarifar de 250 EUR/t;

               —

               majorare cu 49 tone (erga omnes) a contingentului tarifar comunitar pentru „carcase de pui, proaspete, refrigerate sau congelate” (poziții tarifare 0207 11 10, 0207 11 30, 0207 11 90, 0207 12 10, 0207 12 90), taxă vamală aplicată în cadrul contingentului tarifar de 131-162 EUR/t;

               —

               majorare cu 4 070 tone (erga omnes) a contingentului tarifar comunitar pentru „bucăți de carne de pui, proaspete, refrigerate sau congelate” (poziții tarifare 0207 13 10, 0207 13 20, 0207 13 30, 0207 13 40, 0207 13 50, 0207 13 60, 0207 13 70, 0207 14 20, 0207 14 30, 0207 14 40, 0207 14 60), taxă vamală aplicată în cadrul contingentului tarifar de 93-512 EUR/t;

               —

               majorare cu 1 605 tone (erga omnes) a contingentului tarifar comunitar pentru „bucăți de carne de păsări de curte” (poziție tarifară 0207 14 10), taxă vamală aplicată în cadrul contingentului tarifar de 795 EUR/t;

               —

               majorare cu 201 tone (erga omnes) a contingentului tarifar comunitar pentru „carne de curcan, proaspătă, refrigerată sau congelată” (poziții tarifare 0207 24 10, 0207 24 90, 0207 25 10, 0207 25 90, 0207 26 10, 0207 26 20, 0207 26 30, 0207 26 40, 0207 26 50, 0207 26 60, 0207 26 70, 0207 26 80, 0207 27 30, 0207 27 40, 0207 27 50, 0207 27 60, 0207 27 70), taxă vamală aplicată în cadrul contingentului tarifar de 93-425 EUR/t;

               —

               majorare cu 2 485 tone (erga omnes) a contingentului tarifar comunitar pentru „bucăți de carne de curcan, congelate” (poziții tarifare 0207 27 10, 0207 27 20, 0207 27 80), taxă vamală aplicată în cadrul contingentului tarifar de 0 %;

               —

               majorare cu 537 tone (erga omnes) a contingentului tarifar comunitar pentru lapte praf degresat (poziție tarifară 0402 10 19), taxă vamală aplicată în cadrul contingentului tarifar de 475 EUR/t;

               —

               deschiderea unui contingent tarifar de 20 000 hl (erga omnes) pentru vin (poziții tarifare 2204 29 65, 2204 29 75), taxă vamală aplicată în cadrul contingentului tarifar de 8,0 EUR/hl;

               —

               deschiderea unui contingent tarifar de 40 000 hl (erga omnes) pentru vin (poziții tarifare 2204 21 79, 2204 21 80), taxă vamală aplicată în cadrul contingentului tarifar de 10,0 EUR/hl;

               —

               deschiderea unui contingent tarifar de 13 810 hl (erga omnes) pentru vin (poziție tarifară 2205 90 10), taxă vamală aplicată în cadrul contingentului tarifar de 7,0 EUR/hl;

               —

               deschiderea unui contingent tarifar de 2 838 tone (erga omnes) pentru conserve de ananas, citrice, pere, caise, cireșe, piersici și căpșuni (poziții tarifare 2008 20 11, 2008 20 19, 2008 20 31, 2008 20 39, 2008 20 71, 2008 30 11, 2008 30 19, 2008 30 31, 2008 30 39, 2008 30 79, 2008 40 11, 2008 40 19, 2008 40 21, 2008 40 29, 2008 40 31, 2008 40 39, 2008 50 11, 2008 50 19, 2008 50 31, 2008 50 39, 2008 50 51, 2008 50 59, 2008 50 71, 2008 60 11, 2008 60 19, 2008 60 31, 2008 60 39, 2008 60 60, 2008 70 11, 2008 70 19, 2008 70 31, 2008 70 39, 2008 70 51, 2008 70 59, 2008 80 11, 2008 80 19, 2008 80 31, 2008 80 39, 2008 80 70), taxă vamală aplicată în cadrul contingentului tarifar de 20 %;

               —

               majorare cu 6 215 tone (erga omnes) a contingentului tarifar comunitar pentru orz (poziție tarifară 1003 00), taxă vamală aplicată în cadrul contingentului tarifar de 16 EUR/t;

               —

               suplimentare cu 853 tone a contingentului tarifar comunitar deja alocat Canadei pentru grâu moale (poziție tarifară 1001 90 99), taxă vamală aplicată în cadrul contingentului tarifar de 12 EUR/t;

               —

               deschiderea unui contingent tarifar de 242 074 tone (erga omnes) pentru porumb (poziții tarifare 1005 90 00, 1005 10 90), taxă vamală aplicată în cadrul contingentului tarifar de 0 %;

               —

               deschiderea unui contingent tarifar de 2 058 de tone (erga omnes) pentru alimente pentru câini și pisici (poziții tarifare 2309 10 13, 2309 10 15, 2309 10 19, 2309 10 33, 2309 10 39, 2309 10 51, 2309 10 53, 2309 10 59, 2309 10 70), taxă vamală aplicată în cadrul contingentului tarifar de 7 %;

               —

               majorare cu 2 700 tone (erga omnes) a contingentului tarifar comunitar pentru preparate de tipul celor utilizate în alimentația animală (poziție tarifară 2309 90 31, 2309 90 41, 2309 90 51, 2309 90 95, 2309 90 99), taxă vamală aplicată în cadrul contingentului tarifar de 7 %.


title: Decizia (UE) 2016/1593 a Parlamentului European din 28 aprilie 2016 privind închiderea conturilor întreprinderii comune referitoare la inițiativa privind medicamentele inovatoare 2 (fosta întreprindere comună pentru punerea în aplicare a inițiativei tehnologice comune privind medicamentele inovatoare) pentru exercițiul financiar 2014

text:
               14.9.2016

               RO

               Jurnalul Oficial al Uniunii Europene

               L 246/416

         DECIZIA (UE) 2016/1593 A PARLAMENTULUI EUROPEAN
   din 28 aprilie 2016
   privind închiderea conturilor întreprinderii comune referitoare la inițiativa privind medicamentele inovatoare 2 (fosta întreprindere comună pentru punerea în aplicare a inițiativei tehnologice comune privind medicamentele inovatoare) pentru exercițiul financiar 2014
   PARLAMENTUL EUROPEAN,

               —

               având în vedere conturile anuale finale ale întreprinderii comune referitoare la inițiativa privind medicamentele inovatoare 2 (fosta întreprindere comună pentru punerea în aplicare a inițiativei tehnologice comune privind medicamentele inovatoare) pentru exercițiul financiar 2014,

               —

               având în vedere Raportul Curții de Conturi privind conturile anuale ale întreprinderii comune pentru inițiativa privind medicamentele inovatoare pentru exercițiul financiar 2014, însoțit de răspunsurile întreprinderii comune (1),

               —

               având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2014 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 12 februarie 2016 privind descărcarea de gestiune a întreprinderii comune în ceea ce privește execuția bugetară pentru exercițiul financiar 2014 (05587/2016 – C8-0056/2016),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 209,

               —

               având în vedere Regulamentul (CE) nr. 73/2008 al Consiliului din 20 decembrie 2007 privind înființarea întreprinderii comune pentru punerea în aplicare a inițiativei tehnologice comune privind medicamentele inovatoare (4),

               —

               având în vedere Regulamentul (UE) nr. 557/2014 al Consiliului din 6 mai 2014 privind înființarea întreprinderii comune referitoare la inițiativa privind medicamentele inovatoare 2 (5), în special articolul 1 alineatul (2) și articolul 12,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (6),

               —

               având în vedere Regulamentul delegat (UE) nr. 110/2014 al Comisiei din 30 septembrie 2013 privind regulamentul financiar-tip pentru organismele de parteneriat public-privat menționate la articolul 209 din Regulamentul (UE, Euratom) nr. 966/2012 al Parlamentului European și al Consiliului (7),

               —

               având în vedere articolul 94 și anexa V la Regulamentul său de procedură,

               —

               având în vedere raportul Comisiei pentru control bugetar (A8-0081/2016),

               1.

               aprobă închiderea conturilor întreprinderii comune referitoare la inițiativa privind medicamentele inovatoare 2 (fosta întreprindere comună pentru punerea în aplicare a inițiativei tehnologice comune privind medicamentele inovatoare) pentru exercițiul financiar 2014;

               2.

               încredințează președintelui sarcina de a transmite prezenta decizie directorului executiv al întreprinderii comune referitoare la inițiativa privind medicamentele inovatoare 2 (fosta întreprindere comună pentru punerea în aplicare a inițiativei tehnologice comune privind medicamentele inovatoare), Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 422, 17.12.2015, p. 61.

      (2)  JO C 422, 17.12.2015, p. 62.

      (3)  JO L 298, 26.10.2012, p. 1.

      (4)  JO L 30, 4.2.2008, p. 38.

      (5)  JO L 169, 7.6.2014, p. 54.

      (6)  JO L 357, 31.12.2002, p. 72.

      (7)  JO L 38, 7.2.2014, p. 2.